A PEU DE PÀGINA

QUIXOTISME

Antoni Daura i Jorba

Llibreter

Fa uns quants dies, i en el marc d’una reeixida edició de la Setmana del Llibre en Català, rebia Carme Riera, el premi “Trajectòria” d’enguany. Es tracta d’un guardó, impulsat pels organitzadors de la Setmana i les entitats gremials del sector, que vol reconèixer, com diu el nom, un llarg recorregut vital i professional dins les lletres catalanes. Al moment del seu lliurament, l’escriptora mallorquina va agrair-lo i, durant la seva intervenció, va manifestar, textualment, en referència al moviment sobiranista català, que «construir una utopia és bo, però quan hi ha quixotisme em fa por. En el procés es necessita més temps i més diàleg. Des de la ràbia no construirem res, encara que sigui cert que des d’Espanya no s’entén Catalunya». Com veureu, ella, que pot presumir d’haver estès des de sempre ponts de diàleg entre la literatura catalana i la castellana (té producció en ambdues llengües i és membre de la Real Academia de la Lengua Española, a banda de ser professora de literatura castellana a la UAB) es troba un pèl incòmoda davant d’uns esdeveniments que agafen, per fi, velocitat de creuer. Ho entenc i és lícit que pensi d’aquesta manera, però el que empeny bona part de la gent és, realment, “quixotisme”? Parlem-ne una mica.

Aquest mot, que agafa el nom del protagonista de l’obra magna castellana de Cervantes, és aplicat al que és propi d’«empreses temeràries, desproporcionades a les seves forces...» (mestre Fabra *dixit*). No crec pas que sigui així. Per diverses i variades raons, però n’hi ha una d’incontestable: aquest procés nostre no és, de cap manera, la dèria o l’ideal d’un Quixot individual, sinó la força i la convicció de molts conciutadants que, fins que no es voti, no sabrem realment si som majoria, però tot fa pensar que cada vegada ens hi acostem més, atès que el quixotisme menyspreador, rabiós i autoritari que ens ve de ponent (aquest sí que és ben genuí, geogràficament i ideològicament) hi contribueix en gran mesura. Cal dir, per altra part, que en cap cas un canvi d’estat ha de suposar necessàriament ni automàticament un menyspreu o una deixadesa envers la llengua castellana. És més, tinc la convicció que Catalunya podria seguir liderant la seva producció editorial arreu del món; o almenys hi podria tenir un paper destacat. Ben segur que si ho gestionem bé, un nou estat català tindria capacitat per abocar-hi els recursos suficients a fi de fomentar la creativitat literària i cultural en un idioma que és present i quotidià a moltes llars catalanes, oferint i venent llibres i altres actius culturals–com es fa ara- arreu dels països castellanoparlants; que són majoritàriament a Llatinoamèrica, no ho oblidem. Ens trobaríem, de fet, davant d’un àmbit exportador de primera línia, que es complementaria amb el foment natural i prioritari de la llengua pròpia, la catalana, que es parla també a diversos països europeus. A més a més, no seria forassenyat pensar que l’estat català hi podria dedicar major inversió i facilitats que no pas l’espanyol, sempre gasiu, empobrit i poc amic de les indústries culturals en general . Seria, per a l’espanyolisme, una gran i cruel paradoxa. De fet, i pel que fa al món del llibre, sobre el qual en tinc una perspectiva professional, puc constatar que s’està treballant en projectes estratègics -per exemple, l’anomenat “Librired”- d’àmbit general i interestatal per millorar l’eficiència de les empreses i institucions del ram que contemplen la possibilitat de seguir produint i compartint informació bibliogràfica i mercantil al marge d’un possible canvi d’escenari polític. Si som hàbils i pràctics, segur que trobarem complicitats econòmiques transnacionals al marge dels governs respectius.

Que estigui, doncs, ben tranquil·la la senyora Carme Riera i que voti, quan toqui, sense prejudicis d’aquest tipus. Per la nostra part no ha de patir gens!